רשת 13

רשת 13 (נקרא גם ערוץ 13) הוא ערוץ טלוויזיה מסחרי ישראלי בבעלות רשת מדיה בע"מ. הערוץ הושק ב-1 בנובמבר 2017, עם פיצול ערוץ 2, לאחר שאותו הפעילה מ-4 בנובמבר 1993, יחד עם "קשת" ו"טלעד". לאחר המיזוג עם ערוץ עשר ב-2019, הערוץ משדר את תוכניות חדשות 13, שבעברה נקראה "חדשות 10", וכן תוכניות ששודרו בעבר בערוץ עשר.

ב-13 ביוני 2018 החל ערוץ עשר תהליך מיזוג עם הזכיינית רשת. אישור המיזוג הושלם ב-8 בנובמבר 2018, וב-16 בינואר 2019 החל המיזוג בערוץ 13 (לפני עלייתו כונה זמנית בתקשורת בשם "ערוץ רשת-עשר"). הסלוגן שליווה את השקת הערוץ היה ״הכול מתחבר״.

בין התוכניות הבולטות של הערוץ ניתן למנות את "האח הגדול", "הישרדות", "מהפכה במטבח", "משחקי השף", "נבסו", "אבודים", "חברות", "העולם הבוקר", "שנות ה-80" ו"שנות ה-90".

בעלי הערוץ ומנהליו 
בתחילת שידורי הערוץ ב-1 בנובמבר 2017 שלטו בעלי רשת מדיה בע"מ. הרכב המניות של הערוץ היה הרכב המניות של "רשת": משפחת עופר (51%), שטראוס השקעות (16%) ואנדמול (33%).
מנכ"ל הערוץ היה אבי צבי.

בעקבות מיזוג רשת וערוץ עשר, החל מ-16 בינואר 2019 הרכב בעלי המניות בערוץ שונה, והוא הורכב כך: מבעלי המניות של ערוץ עשר, לן בלווטניק החזיק כ-52%, אודי רקנאטי (באמצעות נפתלי השקעות) מחזיק כ-9%, ונדב טופולסקי החזיק כ-7% מהמניות. שלושתם החזיקו יחדיו 68% כחברת RGE. מבעלי המניות של "רשת", אודי אנג'ל החזיק כ-16%, חברת "אנדמול" החזיקה כ-11%, ומיכאל שטראוס החזיק כ-5%.
כיום, מנכ"ל הערוץ הוא יורם אלטמן אלדר ומנכ"ל החדשות הוא אור צלקובניק.

החל מיוני 2020, החלו מגעים עם גורמים נוספים לשותפות ורכישת חלקו של בלווטניק בחברה, בהם חברת מדיה יוונית "אנטנה גרופ" ואנשי העסקים קובי ריכטר ופרנק לואי. החל מינואר 2021 נוספו מגעים גם עם קבוצת "דיסקברי".

העסקה עם דיסקברי אושרה ביולי 2021. מבנה האחזקות החדש בערוץ הוא: כ-52% אקסס של לן בלווטניק, 13.5% נדב טופולסקי, 21% דיסקברי, 8% אודי אנג'ל ו-5.5% משפחת שטראוס. למעשה, דיסקברי החליפו את אנדמול ורקנאטי שהחזיקו מניות בערוץ.

היסטוריה 

רשת הייתה אחת משלוש זכייניות השידור הישראליות, ביחד עם קשת וטלעד (ששידרה עד 2005), ששידרו בערוץ 2 משנת 1993. בפיצול הערוץ, שקרה ב-1 בנובמבר 2017, נסתיימו שידורי ערוץ 2 במתכונתו הנוכחית, והחלו שידורי ערוץ 13 של "רשת" ושידורי ערוץ 12 של קשת. שידורי הזכיינית במסגרת שידורי ערוץ 2 הסתיימו ביום שבת, 28 באוקטובר 2017, והחלו בערוץ 13 החדש בחצות הלילה שבין 31 באוקטובר ל-1 בנובמבר 2017. ביום השידורים האחרון של ערוץ 2, 31 באוקטובר, נתנה "קשת" ל"רשת" זמן אוויר של שעה, בו "רשת" שידרה תוכנית אולפן בשידור חי ובה דיברו על המעבר לערוץ 13.

ב-2017 הרשות השנייה החליטה לחייב את רשת עם המעבר לאפיק החדש, וכך גם את קשת ואת ערוץ עשר, להתחיל לשדר באיכות HD. אולם עם שינוי האפיקים, בעידן פלוס ובממירים של סלקום tv הנשענים על עידן+, הערוצים עדיין משודרים באיכות SD, הנמוכה יותר.

נכון לחודש אוקטובר 2019, ערוץ 13, יחד עם קשת 12, נשארו במרבב הראשון של עידן+, וכדי לאפשר זאת יעבור ערוץ מַכַּאן 33 למרבב השני של עידן+.

המיזוג עם ערוץ עשר 
כבר בתקופת ערוץ 2 הוצעו מיזוגים של שחקנים בשוק התקשורת, בין אם איחוד זכייניות ערוץ 2 לזכיינית אחת, ובין אם איחוד בין אחת מהזכייניות של ערוץ 2 עם ערוץ 10.

ביוני 2018 רשת וערוץ עשר חתמו על מזכר הבנות לקראת מיזוג הערוצים, והגישו פנייה רשמית לקבל את אישור הממונה על ההגבלים העסקיים. הצדדים קבעו כי תאריך המיזוג יהיה ה-30 בספטמבר 2018 וכי הערוץ יפעל באפיק 13.

ב-4 ביולי 2018 רשת וערוץ עשר חתמו על הסכם המיזוג.

ב-15 באוקטובר 2018 הודיעו בעלי המניות של רשת שהם מבטלים את המיזוג עם ערוץ עשר לאור עיכוביה של הרשות השנייה. ב-8 בנובמבר 2018 אישרה הרשות את המיזוג, ונקבע כי שידורי הערוץ הממוזג יתחילו ב-1 בינואר 2019.

ב-3 בינואר 2019 אושר המיזוג על ידי ועדת הריכוזיות. ב-9 בינואר 2019 פורסם שהממונה על ההגבלים אישר את המיזוג בין הגופים. יום למחרת אישרה הרשות השנייה בשנית את המיזוג. המיזוג נקבע ללילה שבין 15 בינואר וה-16 בינואר.

השפעת המיזוג על ארכיון ערוץ עשר 
עם השלמת המיזוג, נסגר אתר "נענע10" לצמיתות על כל תוכנו, וחלקים ממנו הוטמעו בתוך אתר חדשות 13, שבמקורו היה אתר "10.tv", שיועד להחליף את נענע10 לאחר פיצול ערוץ 2. רוב תוכני הארכיון של ערוץ עשר היו זמינים בתחילה באתר "10.tv", אך עם סגירתה הסופית של "נענע10", הפכו למוגבלים יותר. עם המיזוג של ערוץ עשר ורשת, לא ניתן למצוא תוכניות רבות ששודרו בערוץ עשר, ובעיקר תוכניות שלא שבו לעונות חדשות, ובהן: "כאן גרים בכיף", "מסובך" ועוד. גם תוכניות מסוימות של "חדשות 10" לא זמינות יותר לצפיה באתר.

חלק מתוכניות הטלוויזיה של ערוץ עשר ששודרו ומשודרות ברשת 13, כוללות בקרדיטים שלהן את סמלילי ערוץ עשר. כחלק מההחלטה למחוק את מותג העבר, אנשי הקונטרול של רשת "מדביקים" על המסך, לפני הצגת הקרדיטים, את סמל "רשת 13" - במטרה להסתיר את הסמל הישן (שכן - ערוץ עשר חדל מלהתקיים, והזכויות על התכנית המשודרת שייכות כעת ל"רשת 13"), וזאת מבלי לערוך את התוכניות מחדש.

סמלילי הערוץ

תוכניות בהווה

תוכניות אקטואליה וחדשות 
 "מהדורת החדשות המרכזית של ערוץ 13" (עברה מערוץ עשר) (2019-רץ) - מהדורת החדשות המרכזית בהגשת הילה קורח ואודי סגל.
 "העולם הבוקר" (בעבר: רשת על הבוקר, עברה מערוץ 2) (2017-רץ) – תוכנית הבוקר בהנחיית גאולה אבן-סער בימי חול ורותם ישראל בימי שישי (משודרת מ-6:10 עד 9:30 בימי חול ובשישי עד 10:00).
 "פותחים יום" (2017–רץ) – מגזין הבוקר של ערוץ 13 בהנחיית אלעד זוהר וירדן הראל (משודרת מ-9:35 עד 12:00).
 "חדשות היום" (2020-רץ) - תוכנית אקטואליה בהגשת אלמוג בוקר עם הדיווחים הראשונים של היום.
 "הכל כלול" (עברה מערוץ עשר) (2019-רץ) - התוכנית הכללית-החברתית בהגשת סיון כהן.
 "אמנון בחמש" (2023-רץ) - תוכנית אקטואליה בהנחיית אמנון לוי.
 "אזור בחירה" (2022-רץ) –תוכנית אקטואליה פוליטית בהגשת רביב דרוקר. התוכנית החלה את שידוריה לקראת הבחירות לכנסת העשרים וחמש באוקטובר 2022.
 "הצינור" (עברה מערוץ עשר) (2019-רץ) - תוכנית בהגשת גיא לרר העוסקת בחדשות מתוך הרשת, בתרבות רשת ובטכנולוגיה. הוגשה, עד לספטמבר 2017, בידי גיא לרר, ועד המיזוג בינואר 2019 על ידי טל ברמן.
 "היום שהיה" (עברה מערוץ עשר) (2019-רץ) - תוכנית המסכמת את חדשות היום בהגשת טל ברמן.
"פותחים שישי" (עברה מערוץ 2) (2017–רץ) – בהנחיית אלעד זוהר וירדן הראל (משודרת בימי שישי מ-10:00 עד 12:00).
 "המגזין" (2021–רץ) – תוכנית מגזין-אקטואליה שבועית בהגשת נגה ניר נאמן, המשודרת בימי שישי ומציגה את מיטב הכתבות של חדשות 13.
 "אלמוג בשישי" (2020–רץ) – תוכנית אקטואליה המשודרת בימי שישי. בהגשת אלמוג בוקר.
 "שישי" (עברה מערוץ עשר) (2019-רץ) - מגזין יום שישי בהגשת מגישים מתחלפים, עם הדיווחים וכתבות המגזין.
 "המטה המרכזי" (עברה מערוץ עשר) (2019-רץ) - תוכנית אקטואליה פוליטית שבועית בהגשת ספי עובדיה, הדנה בנושאים הפוליטיים של השבוע יחד עם פאנל הפרשנים.
 "מהדורת השבת" (בעבר: המגזין, עברה מערוץ עשר) (2019-רץ) – מהדורת חדשות סוף השבוע בהגשת תמר איש שלום. עד יוני 2019 נקראה "המגזין" והוגשה על ידי אושרת קוטלר.

תוכניות אירוח 
 "הדו"ח היומי" (2021–רץ) - מגזין יומי בהנחיית קובי מחט המסכם את מה שקורה בעולם הבידור, וכן מלווה את תוכניות הריאליטי של הערוץ, בין היתר "האח הגדול", "הישרדות" ונוספים.
 "סלבריישן" (2017–רץ) - תוכנית אירוח בהגשת צחי קומה שמארחת מדי שבוע את מיטב הסלבריטאים בארץ לשיחת סלון אינטימית.
 "תוכנית הלילה עם דורין אטיאס" (2022-רץ) - תוכנית לילה בהנחיית דורין אטיאס הנותנת הצצה קומית אל אירועי המחר וחוגגת את היום שיהיה מזווית קצת אחרת.
"ארוחת שחיתות" (2022-רץ) תוכנית לילה בימי שני בהנחיית טום אביב ועפר שכטר.
 "טוקר בשישי" (עבר מערוץ 2) (2017–רץ) – תוכנית אירוח שבועית בהנחייתו של מנחם טוקר.
 "קרוב עם צופית גרנט" (2020–רץ) - תוכנית אירוח וראיונות מפורסמים. בהנחיית צופית גרנט.

תוכניות מגזין 
"מאחורי הכסף" (2020-רץ) - תוכנית כלכלית לילית המשודרת בימי שלישי ושבת; בהגשת דני רופ."סטטוסקופ" (2021-רץ) - מגזין בריאות שמביא לצופים את כל מה שכדאי לדעת בנושאי בריאות, רפואה ואורח חיים בריא. בהנחיית טלי מץ, איתן פרידמן ואיתי גל."המצעד המשפטי" (2021-רץ) - תוכנית מגזין שבועית העוסקת בענייני משפט; בהנחיית דורון הרמן."ירוק בלילה" (2021) - תוכנית מגזין לילית בהגשת ינון מילס עם כל החדשות בנושא משבר האקלים, סביבה ואקולוגיה, קיימות, חדשנות ובריאות וכל המידע בתחום איכות הסביבה.
"מילון היופי" (עבר מערוץ עשר) (2019–רץ) - תוכנית לייפסטייל שבועית בהנחיית סנדרה רינגלר.
 "כל מה שיפה עם שלי גפני" (2020–רץ) – מגזין עם כל הטרנדים בעולם היופי והחיים הטובים בהגשת שלי גפני.

 סדרות דרמה וקומדיה 
 "נבסו" (עברה מערוץ 2) (2017–רץ) – סדרה קומית על זוגיות בין בחור אתיופי לבחורה אשכנזייה בכיכובם של יוסי ואסה ומירב פלדמן.
 "חברות" (עבר מערוץ עשר) (2019–רץ) – סדרה קומית בכיכובה של ליטל שוורץ.
 "לה פמיליה" (עבר מערוץ עשר) (2019–רץ) – סדרה קומית בכיכובם של רותם אבוהב, מריאנו אידלמן ונורמן עיסא.
 "בלקספייס" (2020–רץ) – סדרת דרמה בדיונית בכיכובו של גורי אלפי.
 "שנות ה-90" (2022-רץ) – סדרה קומית המהווה סדרת המשך לשנות ה-80, בכיכובם של שלום ודניאל אסייג.
 "השגרירות" (2023-רץ) – סדרה קומית שעוקבת אחר סיפוריהם של אנשי הצוות הישראלי בשגרירות ישראל באיחוד האמירויות הערביות.

 תוכניות סאטירה ובידור 
"אמבוש" (עברה מערוץ עשר) (2020) – תוכנית מתיחות בהנחיית עופר שכטר.
"קובי וליטל החיים עצמם" (2020-רץ) - תוכנית תעודה קומית בהשתתפותם של קובי מימון וליטל שוורץ. התוכנית צפויה לשוב לעונה שנייה.
"סטאנד-אפ NATION" (2021) - תוכנית סטנדאפ בהנחייתם של שלום אסייג, מני עוזרי, קובי מימון, שלומי קוריאט, ליטל שוורץ.

 תוכניות מציאות 
 "הישרדות" (עברה מערוץ 2) (2019–רץ) – תוכנית מציאות בה קבוצת אנשים נשלחת לאתר מבודד, למשך כמה שבועות, עם תנאי מחיה בסיסיים, ועליהם להתמודד במשימות שונות, ועל-פי תוצאות המשימות לקבל תגמולים, ולקבוע מי ממשיך במשחק ומי מודח. בהגשת גיא זו-ארץ. העונות הראשונות של התוכנית שודרו בערוץ 10 מ-2007 עד 2012. משנת 2015 משודרת התוכנית בשידורי רשת בערוץ 2 והחל מ-2019 משודרת בערוץ 13.
 "האח הגדול" (עברה מערוץ 2, קשת) (2018–רץ) – תוכנית הריאליטי בגרסתה הישראלית בה מספר מתמודדים נכנסים אל "בית האח הגדול", בו הם מצולמים ומוקלטים 24/7, ובמהלך השהות על הדיירים לבצע משימות שונות ולקבל את אהדת הקהל כדי להישאר בבית, עד שיישאר הדייר האחרון ויזכה במיליון שקלים. המנחים הם לירון ויצמן וגיא זו-ארץ. העונות הראשונות של התוכנית שודרו בערוץ 2 בקשת מ-2008 עד 2017.
 "אהבה חדשה" (2020-רץ) – תוכנית מציאות למציאת אהבה, שבה 4 נשים גרות באותו בניין מגורים, ויצטרכו למצוא אהבה. בהנחיית מאיה ורטהיימר.
 "משחקי השף" (עברה מערוץ 2) (2018–רץ) – תוכנית מציאות העוסקת בבישול, בהנחיית מירי בוהדנה, והשופטים אסף גרניט, מושיק רוט, יוסי שטרית והחל מהעונה השישית גם תמר כהן צדק, רז רהב ותומר אגאי.
 "אקס פקטור ישראל" (עברה מערוץ 2) (2017–רץ) – תוכנית מציאות מוזיקלית בהנחיית לירון ויצמן. שופטי התוכנית הם, רן דנקר, נטע ברזילי, מירי מסיקה, אביב גפן ומרגול. בעונות 1 ו-2 הנחתה את התוכנית בר רפאלי ושופטי התוכנית היו סאבלימינל, עברי לידר, שירי מימון ומשה פרץ.
 "The Voice ישראל" (עברה מערוץ 2) (2019–רץ) – תוכנית מציאות מוזיקלית שבה בשלב האודישנים ה"מנטורים" יושבים עם הגב למתמודדים, ואינם רואים אותם, ומנטור שמעוניין לצרף מתמודד לנבחרתו מסתובב אליו במהלך השיר. בהמשך בכול נבחרת יש התמודדות פנימית, כאשר כל מנטור מנסה להוביל זמר מנבחרתו לניצחון בתוכנית הגמר. בהנחיית מיכאל אלוני, והשופטים הם שלומי שבת ויובל דיין, נסרין קדרי, עברי לידר ודורון מדלי. הזמר החדש הזוכה מקבל פרס כספי וחוזה הקלטות.
"זוג מנצח VIP" (עברה מערוץ עשר) (2021-רץ) – תוכנית מציאות בהנחיית איתי תורג'מן ובהשתתפותם של זוגות ידוענים.
 "המסעדה הבאה" (2022-רץ) – תוכנית מציאות העוסקת בבישול, בהנחיית רותם ישראל, והשופטים רותי רוסו, אסף גרניט, מושיק רוט ויוסי שטרית.

 שעשועונים 
"אל תפילו את המיליון" (עבר מערוץ 2, קשת) (2021 - רץ) - שעשועון טלוויזיה בריטי בהנחיית אברי גלעד בו המשתתפים מקבלים מיליון שקל על ההתחלה ועליהם לשמור אותם לאורך 10 שאלות. השעשועון שודר בהתחלה ב-2010–2011 בזכיינית "קשת" והיה נקרא "אל תפיל את המיליון".
 "לעוף על המיליון" (עבר מערוץ עשר) (2019) – שעשועון טלוויזיה מקורי בהנחיית ירון ברובינסקי, בו המשתתף מתמודד מול 10 אנשים בדרך למיליון שקלים דרך דו-קרבות בין המשתתף לאחד מהם, בשאלות טריוויה של השלמת מילים עם אותיות חסרות. המפסיד עף לתוך פתח שנפתח מתחתיו.

 תוכניות תחקירים, דוקו ותעודה 
 "אבודים" (עברה מערוץ 2) (2017–רץ) – סדרה תיעודית בהנחיית צופית גרנט על אנשים המחפשים את קרוביהם.
"המקור" (עבר מערוץ עשר) (2019–רץ) – תוכנית תחקירים בהגשת רביב דרוקר.
 "תיק בחקירה" (עבר מערוץ 2) (2018–רץ) – תוכנית תחקירים של ערוץ 13. העונה הראשונה שודרה בערוץ 2 בשידורי "רשת".
"צופית גרנט ללא גבולות" (2022) - תוכנית תחקירים בה צופית גרנט נכנסת למקומות הקיצוניים בישראל.
"שתולה" (2022) - סדרת דוקו-דרמה מאת צבי יחזקאלי (ראש הדסק לענייני ערבים) בת חמישה פרקים, החושפת תיעוד אותנטי על המתרחש מאחורי הקלעים של ארגוני זכויות האדם הפועלים ברשות הפלסטינית.

 תוכניות דוקו-ריאליטי 
 "מהפכה במטבח" (עברה מערוץ 2) (2017–רץ) – תוכנית דוקו-ריאליטי בהנחיית השף אסף גרניט, המהווה גרסה ישראלית לתוכנית הידועה "בעזרת השף" (Ramsey's Kitchen Nightmares) בהנחיית השף גורדון רמזי.
"6 אבות" (2018–רץ) – 6 אבות היא סדרה דוקו-ריאליטי ישראלית, בתוכנית משתתפים 6 אבות ידוענים, בה הם נחשפים ומראים את אורח חייהם עם משפחתם וכיצד האבהות משפיעה על הקריירה והזוגיות. הסדרה שודרה בעבר בגרסתה הנשית בשם "6 אימהות" בערוץ 2.
 "אף פעם לא מאוחר" (2018–רץ) – תוכנית טיולים בה מפורסמים בגיל ה-70 לערך יוצאים לבלות בעולם, ביעדים חדשים שבהם מעולם לא היו – למרות הגיל המתקדם. בהנחיית יואב רבינוביץ'.
 "המסע המופלא של אהרוני וגידי" (עברה מערוץ עשר) (2018–רץ) – תוכנית טיולים ואוכל עם ישראל אהרוני וגידי גוב, בה הם מטיילים מסביב לעולם בעקבות המאכלים הבולטים בעולם. התוכנית שודרה בעבר בערוץ עשר.
 "הכי בעולם" (2019–רץ) – תוכנית העוקבת אחר מקומות הכי מדוברים והכי מתוייגים ברשת, בהנחיית ירדן הראל.
 "מה אתם הייתם עושים?" (עברה מערוץ 2, קשת) (2019–רץ) – תוכנית ניסויים חברתיים בהנחיית אברי גלעד, שבוחנת מה אנשים שונים היו עושים בסיטואציות שונות.
 "חיים של אבא" (2021) - תוכנית דוקו-ריאלטי המלווה אבות מפורסמים ואת נשותיהם, ומלווה אותם בניסיון לשלב בין הקריירה להורות.

 תוכניות בישול 
 "היכון הכן שף!" (2018–רץ) – תוכנית בישול בהנחיית עדי שילון, אשר בה מתחרים שפים ישראלים על בישול אותו מתכון.
 "אצל ג'קי" (2019–רץ) – תוכנית בישול בהנחיית ג'קי אזולאי.
 "אופים עולם" (2020–רץ) – תוכנית בישול בה הקונדיטור מיקי שמו וירדן הראל יוצאים לסיבוב בקונדיטוריות בעולם.
 "באנו לאפות" (2020–רץ) – תוכנית בישול של קינוחים ירושלמיים בהגשת קרן ואיציק קדוש.

 תוכניות בעבר 
 תוכניות בהפקת חברת החדשות 
 "מהדורת החדשות המרכזית של חברת החדשות" (2017–2019) – מהדורת החדשות המרכזית בהגשת יונית לוי ודני קושמרו לסירוגין.
 "שש עם" (2017–2019) – תוכנית אקטואליה יומית עם עודד בן-עמי, סיון רהב-מאיר, ערד ניר ורינה מצליח לסירוגין.
 "מהדורה ראשונה" (2019-2017) - עם אורן וייגנפלד, עופר חדד ודפנה ליאל לסירוגין.
 "אולפן שישי" (2017–2019) – מהדורת החדשות של יום שישי עם דני קושמרו.
 "סדר עולמי" (2017–2019) – מגזין חדשות החוץ עם ערד ניר.
 "חדשות סוף השבוע" (2017–2019) – מהדורת חדשות סוף השבוע עם דנה ויס.
 "פגוש את העיתונות" (2017–2019) – תוכנית אקטואליה פוליטית עם רינה מצליח. עברה לקשת 12 בעת המיזוג.
 "לילה טוב ישראל" (לשעבר "חדשות הלילה" ו"תוכנית הלילה") (2017–2019) – תוכנית אקטואליה לילית עם דוריה למפל, עידו סולומון ועמליה דואק לסירוגין. סיימה את דרכה בעת מיזוג רשת-עשר.

 תוכניות אקטואליה 
 "העולם הבוקר: החיים הטובים" (2017) – תוכנית לייף-סטייל בהגשת קובי מחט, יעל בר זוהר ודנה פאן לוזון. ירדה מהאוויר מספר שבועות לאחר השקת הערוץ.
"אקטואליות" (2017–2018) – בהשתתפות שרון כידון שמנחה את התוכנית, מרגלית צנעני, דנה ספקטור, ציפי לוין ועוד פאנליסטיות מתחלפות לאורך השבוע. התוכנית התבססה על התוכנית המדוברת "The View" של רשת ABC, אשר כוללת פאנל נשי בלבד. התוכנית שודרה מדי יום מ-15:30 עד 16:30.
"ג'ודי ואלירז" (2018) – תוכנית אקטואליה שבועית בהנחיית ג'ודי ניר מוזס ואלירז שדה.
"בוקר בריאות" (2018–2019) – תוכנית בוקר העוסקת בבריאות הגוף בהנחיית קרן אן גיימן.
 "שיחת היום" (עברה מערוץ 2) (2018–2019) – עם לוסי אהריש, שודרה מדי ראשון עד חמישי בשעות 17:15 עד 18:00. התוכנית חזרה לשידור לראשונה מאז פיצול ערוץ 2.
"הצנרת" (עברה מערוץ 2) (2017–2019) – בהנחיית גיא לרר ושי-לי שינדלר. סיימה את דרכה בעת מיזוג רשת-עשר והוחלפה בתוכנית "הצינור", שבעצמו הנחה לרר בערוץ עשר ואף מנחה בערוץ הממוזג.
"ברקוד" (עברה מערוץ עשר) (2019) – תוכנית צרכנית-כלכלית בהגשת נגה ניר נאמן.
 "כותרות היום" (עבר מערוץ עשר) (2019–2020) – מגזין יומי בנושאי היום בהגשת אלי ראכלין.
 "מהדורת חמש" (2019 - 2020) – מהדורת החדשות שמתנהלת באופן דומה למהדורה המרכזית, עם תוספת מבט על הרשתות החברתיות, בהגשת יעקב אילון.
"מאסט" (2020) – תוכנית לייטנייט בהנחיית שי-לי שינדלר ועמית קוטלר, המסכמת את היום.
"מהדורת 19:00" (2021) - מבזק בן 15 דקות שמסכם את אירועי היום בשעה 19:00, הוגש על ידי מגישי לפני החדשות.
"מדד ישראל" (2022) - תוכנית אקטואליה יומית בהנחייתו של אברי גלעד. ירדה מהאוויר לאחר חודשיים בעקבות רייטינג נמוך.
"שש - אמנון לוי" (2019-2023) – תוכנית אקטואליה יומית עם אמנון לוי, הכוללת ראיונות שונים ודיווחי החדשות השונים.

 שעשועונים 
 "The Wall" (2018) – שעשועון המבוסס על פורמט אמריקאי בהנחיית צביקה הדר, בו זוג משתתפים יצטרך לענות על שאלות ולנצח את ה"קיר", כדי לצאת עם יותר מ-6 מיליון ש"ח.
"5 טבעות זהב" (עבר מערוץ עשר) (2019) – שעשועון טלוויזיה בריטי בהנחיית ירון ברובינסקי.

 תוכניות אירוח 
 "מחר שבת" (2017–2018) – תוכנית אירוח המשודרת בימי שישי, בהנחיית צביקה הדר. התוכנית ירדה בעקבות רייטינג נמוך מהמצופה.
 "דידי בשישי" (2017–2019) – תוכנית אירוח עם דידי הררי, המשודרת בימי שישי. שודרה בעבר לפני "אולפן שישי", אך החל מ-4 במאי 2018 שודרה אחרי "אולפן שישי".
"שרון ורני בע"מ" (2019) – תוכנית אקטואליה שבועית בהגשת שרון גל ורני רהב.
"אשלי וחברים" (2019) - תוכנית אירוח יומית בהנחיית אשלי וקסמן בקשי.
 "שי בשידור" (עבר מערוץ עשר) (2019–2021) – תוכנית אירוח סאטירית בהנחייתו של שי שטרן.
 "13 בצהריים" (2020–2021) - מגזין יומי המסכם את מה שקורה בבית "האח הגדול" ומחוצה לו, בהנחיית קובי מחט. הוחלפה ב"הדו"ח היומי", שחזרה למסך.
"חוזרים לפספוסים" (2022) – תוכנית אירוח בימי שישי בהנחיית יגאל שילון שמארח נמתחים ממתיחות בפספוסים.

 סדרות דרמה וקומדיה 
 "המדרשה" (עבר מערוץ 2) (2017–2018) – סדרת דרמת אקשן על המוסד. בהשתתפות יהודה לוי, לירון וייסמן ויהורם גאון.
 "חיים שלי" (2018) – סדרה מוקומנטרית קומית על חייו של הסטנדאפיסט קובי מימון.
 "לצבי יש בעיה" (עברה מערוץ 2) (2018) – סדרה קומית מוקומנטרית בכיכובם של צביקה הדר, שיפי אלוני וגל תורן.
"מפלצות קטנות" (עבר מערוץ 2) (2019) – סדרה קומית על ארבע משפחות ישראליות שכל אחת מהן חווה משבר סביב ההורות וגידול הילדים.
"מגן דוד דרום" (2019) – סדרה קומית על תחנת מגן דוד אדום בים המלח.
"זאת וזאתי" (2019–2020) – סדרה קומית בכיכובן של תותית ומילעל, שתי זמרות שמנסות למצוא את עצמן בג'ונגל של תעשיית הבידור.
 "שנות ה-80" (עברה מערוץ 2) (2018–2020) – סדרה קומית תקופתית המבוסס על ילדותו של הבדרן שלום אסייג. בכיכובם של שלום אסייג, דניאל אסייג, אוולין הגואל ועפר שכטר.
 "הרמון" (2018) – מותחן פסיכולוגי חדש על אב משפחה מניפולטיבי החי בפוליגמיה, בכיכובם של אלון אבוטבול, חן אמסלם ונועם לוגסי.
"אנחנו במפה" – ש.ח. של סדרת מערכונים של שלישיית מה קשור ששודרה בעבר בהוט.

 תוכניות סאטירה ובידור 
 "הערב" (2017–2018) – תוכנית המציגה עדכונים על תחום הבידור בישראל ומחוצה לה, בהנחיית קובי מחט ויעל בר זוהר.
"קומדי סטאר" (2020) - תחרות סטנדאפ בהנחיית צביקה הדר והשופטים נטע אלחמיסטר, חנן סביון, וגיא עמיר.
"גב האומה" (עברה מערוץ עשר) (2019–2020) – תוכנית סאטירה בהנחיית ליאור שליין, בהשתתפות אורנה בנאי, עינב גלילי ואורחים מתחלפים. בעבר שודרה בערוץ 2 בשידורי "רשת", בשם "מצב האומה".
 "הכל הולך" (עברה מערוץ 2) (2017–2018) – תוכנית אלתור בה קומיקאים ושחקנים משתתפים במשחקי אלתור, ביניהם "הבמה העקומה". בהנחייתו של דביר בנדק.
"טלוויזיה מהעתיד" (עברה מערוץ 2) (2018–2019) – תוכנית מערכונים, נונסנס וסאטירה בהנחיית אריאל ויסמן, יואב רבינוביץ' וניב מג'ר שגם מביים את התוכנית.

 תוכניות מציאות 
 "דה פור" (2018) – תוכנית מציאות מוזיקלית בה הכל הפוך: כבר בתוכנית הראשונה יש רביעיית גמר, אבל הרביעייה יכולה להשתנות בכל תוכנית. בתוכנית מתקיימים אודישנים למתמודדים החדשים, שאם יעברו אותם בפה אחד מהשופטים – יוכלו להתמודד נגד אחד מרביעיית הגמר על מקום ברביעייה, בקרב בו הקהל יחליט על המנצח. המנחה היא אסתר רדא, ושופטיה הם מארינה מקסימיליאן, מוקי, דיקלה וגלעד כהנא. התוכנית קיבלה רייטינג נמוך במיוחד, ולכן בוטלה.
 "גוט טאלנט ישראל" (2018–2019) – תוכנית כישרונות בהנחיית עפר שכטר ואסי ישראלוף, אשר שופטיה הם נועה קירל, ירדן "ג'ורדי" פלג, אורי גלר ומורן אטיאס.

 תוכניות תחקירים 
 "המערכת" (עברה מערוץ 2) (2017–2018) – תוכנית תחקירים בהנחיית מיקי חיימוביץ'.
"הרשת החברתית" (2018) – תוכנית תחקירים אקטיביסטית בהנחייתם של ערן הילדסהיים, אור-לי ברלב ותומר אביטל (שידוע בהשתתפותו ב"חתונה ממבט ראשון" של קשת 12), כולם בלוגרים המתעסקים בעניינים כלכליים וחברתיים במדינה, בעיקר ברשתות החברתיות. בתוכנית זו הבלוגרים מתעסקים בנושאים הכואבים ביותר, ובכל פרק הם עוסקים במוסד ממשלתי אחר ובעיותיו. ירדה בעקבות רייטינג נמוך מהמצופה.
 "אורלי וגיא" (2019–2020) - תוכנית תחקירים בהגשתם של אורלי וילנאי וגיא מרוז.
 "קשר השתיקה" (2018) – תוכנית בה צופית גרנט יוצאת למלחמה בשביל ההורים שאיבדו את הכל.

 תוכניות דוקו ותעודה 
 "סאלח, פה זה ארץ ישראל" (2018) – סרט דוקומנטרי שעובד לסדרה תיעודית בת ארבעה פרקים. הסדרה כללה גילויים נוספים וחדשים על אלו שהופיעו בסרט.
"צל של אמת: רוצח כביש החוף" (2019) – מיני סדרה דוקומנטרית על פרשיות רצח בעלות אופי מיני של נשים, שהתרחשו לאורך שנות ה־70 וה־80 בסמוך לכביש החוף. שודרה גם ב-HOT8.
"רשימת חיסול" (2019) – סדרת דוקו אקשן של אלון בן דוד, המשחזרת את מבצעי החיסול של מדינת ישראל.
 "עפרה" (2020) – סדרה בת 3 פרקים על חייה ומותה של חזה. שודרה גם ב-HOT8.

 תוכניות דוקו-ריאליטי 
 "אמבולנס" (2018) – סדרה העוקבת אחר צוותי מגן דוד אדום בפעולה.
 "קפיצה למחר" (2018) – תוכנית בהנחיית צופית גרנט בה מפורסמים מקבלים הזדמנות לראות את עצמם בעוד 30 שנה.
 "הזדמנות אחרונה לאהבה" (2018) – הפסיכולוג צחי בן ציון יוצא לשוחח עם בני זוג העומדים בפני גירושין, וינסה לגשר ביניהם..
 "המתנחל" (עבר מערוץ עשר) (2019) – תוכנית דוקו-ריאליטי בה חנוך דאום משמש כקואצ'ר בביתם של ידוענים במטרה לשפר את חייהם. הוא "מתנחל" בביתם למשך 48 שעות, על מנת לקדם את חייהם המדשדשים. התוכנית חזרה לרגל בחירות 2019, ובעונה היו בעיקר מתמודדי הבחירות עצמם.

 תוכניות בישול 
"פודיז" (2017) – תוכנית בישול עם נועה רוזין, ששודרה בשידור חי. ירדה מהאוויר כמה שבועות אחרי השקת הערוץ.
 "שני גברים ומקרר" (2018) – תוכנית בישול עם אודי ברקן ואושר אידלמן.
 "אין כמו בבית" (2019) – מיקי שמו ומיכל ויצמן בתוכנית בישול משותפת בה הם יבשלו קינוחים ויארחו מפורסמים שונים.
 סודות הבישול עם טום אביב" (2019–2020) – תוכנית בישול בהגשת טום אביב. בכל תוכנית מתארח שף אחר.
 "דנון עושה לכם בית ספר" (2020) – תוכנית בישול בהגשת השף מאיר דנון.
 "מה יש לאכול" (2020) – תוכנית בישול להורים בהגשת תמרה אהרוני ועומר מילר.
 "חם, קר, פשוט" (2020) – תוכנית קינוחים השף ואושיית הרשת אור בן אוליאל.
 "מתכונים לחיים" (2020) – תוכנית הבישול של ללי האס ושמרית הלל.
 "טעים לארח" (2020) –תוכנית בישול עם השף אמיר דן ובלוגרית האוכל יונית צוקרמן.

 תוכניות מגזין 
"פרקליטים עד הבית" (עבר מערוץ 2) (2018) - תוכנית העוסקת בתחומי המשפט האזרחי ודיני משפחה בהנחיית עורכי הדין רן רייכמן ויניב מרקוביץ'.
"בסלון של שרון" (2018–2019) – תוכנית ביוטי ולייף סטייל בהנחיית שרון גוטליב.
"משפחה פלוס" (2018–2019) – תכונית העוסקת בענייני משפחה בהנחיית מיכל ינאי.
 "לחיות טוב" (2019) – תוכנית תזונה ואורח חיים בריא בהנחיית קרן אן גיימן.
 "זמן נדל"ן" (2019) – תוכנית מגזין בענייני נדל"ן בהנחיית שי לי שינדלר ואלדר אדטו.
 "טרמינל" (2019) – מגזין תיירותי בהנחיית עמית קוטלר.
 "טרנדים" (2019–2020) – מגזין עיצוב בהגשת מושיק גלאמין שמציג את הטרנדים והחידושים של עולם העיצוב.
 "סודות הנדל"ן" (עבר מערוץ עשר) (2019) – מגזין בנושא עולם הנדל"ן המארח את המומחים בתחום.
 "חיים בריא'''" (עבר מערוץ עשר) (2019–2020) – תוכנית מגזין בענייני בריאות בהנחיית פרופסור רפי קרסו.

סדרות ערוץ הילדים 
ב-14 בספטמבר 2019 ערוץ הילדים, אשר בשליטת RGE, בין בעלי השליטה בערוץ, החל לשדר בערוץ רשת 13 בימי שבת ובמהלך חגים בשעות הבוקר, בדומה למהלך שנעשה לפני כן בערוץ עשר, כשרשת 13 היא ממשיכת דרכה גם בכך. רצף השידורים כולל בעיקר שידורים חוזרים לסדרות האנימציה "ארתור" ו"פוקימון". ביולי 2021 הופסק שידור סדרות הערוץ.

קישורים חיצוניים

 
 
כתבות

הערות שוליים 

רשת 13
רשת (זכיינית שידור)
2017 בישראל
ערוצי טלוויזיה בפיקוח הרשות השנייה לטלוויזיה ולרדיו
ערוצי טלוויזיה בשליטת RGE
ערוצי ברודקאסט בישראל